煙江疊嶂
作者：范成大
朝代：宋

paragraphs: 太湖嵌根藏洞宮，槎牙石生奫淪中。
波濤投隙漱且囓，歲久缺罅深重重。
水空發聲夜鏜鎝，中有晴江煙嶂疊。
誰歟斷取來何時，山客自言藏奕葉。
江上愁心惟畫圖，蘇仙作詩畫不如。
當年此石若並世，雪浪仇池何足書。
我無俊語對巨麗，欲定等差誰與議。
直須具眼老香山，來爲平章作新記。